Twee vas ná Stellenbosch-moordŉ Man en ŉ vrou is in hegtenis geneem in verband met die moord op Marie Verwey (80) verlede week in Stellenbosch. Kapt. FC van Wyk, woordvoerder van die polisie, het gesê die 40-jarige man en 33-jarige vrou is omstreeks 04:00 Saterdag in die Paarl in hegtenis geneem. “Hulle sal na verwagting vandag in die Stellenbosch-landdroshof verskyn.” Verwey is Donderdag in die Villa Merwe-gastehuis in Paradyskloof vermoor. Haar liggaam is omstreeks 12:30 gevind. Sy is na bewering verskeie kere met ŉ skerp voorwerp doodgesteek. Verwey was die eienares van die gastehuis. Van Wyk wou egter geen verdere besonderhede bekend maak rakende die moord of die verdagtes nie. Hy kon onder meer nie bewerings dat die verdagtes ŉ paartjie is, bevestig nie. “Die saak word ondersoek en ons kan daarom geen verdere inligting bekend maak nie.”